เคาะวันเปิดเช็คผลยื่นทบทวนสิทธิเยียวยาโควิด-19  เริ่ม 12 พฤศจิกายนนี้ ทาง www.sso.go.th
นางสาวลัดดา แซ่ลี้ โฆษกสำนักงานประกันสังคม เปิดเผยว่า สำนักงานประกันสังคม กระทรวงแรงงาน ได้ปิดยื่นทบทวนสิทธิเยียวยาโควิด-19 ในกลุ่มผู้ประกันตน มาตรา 33 ,มาตรา 39 และมาตรา 40 ในพื้นที่ 29 จังหวัดสีแดงเข้ม เมื่อวันที่ 31 ตุลาคมที่ผ่านมา พบมีผู้ยื่นทบทวนสิทธิเยียวยาเข้ามาจำนวนมาก ขณะนี้อยู่ในกระบวนการคัดกรอง ประมวลผลที่ผู้ยื่นทบทวนสิทธิเยียวยาทั้ง มาตรา 33 ,มาตรา 39 และมาตรา 40 โดยผู้ประกันตนที่ยื่นทบทวนสิทธิเยียวยาสามารถเข้าเช็คผลการทบทวนสิทธิเยียวยาได้ที่เว็บไซต์สำนักงานประกันสังคม https://www.sso.go.th/eform_news ตั้งแต่วันที่ 12 พฤศจิกายน 2564 เป็นต้นไป จากนั้นวันที่ พฤศจิกายน 2564 จะเริ่มโอนเงินเยียวยาให้ผู้ที่ได้รับสิทธิ ตั้งแต่ 2,500 - 10,000 บาทตามพื้นที่จังหวัดและการได้รับสิทธิ ผู้ประกันตนที่ยื่นทบทวนสิทธิ ขอให้เตรียมบัญชีธนาคารผูกพร้อมเพย์กับเลขบัตรประชาชน 13 หลักให้เรียบร้อย ตรวจสอบสถานะบัญชีว่ายังเคลื่อนไหวอยู่หรือไม่ เพื่อเตรียมรับเงินเยียวยา ส่วนกรณียื่นทบทวนสิทธิแล้วแต่ผลตรวจสอบสิทธิขึ้นสถานะสีแดง คือไม่ได้รับสิทธิ จะไม่มีขั้นตอนการอุทธรณ์ถือว่าสิ้นสุดการทบทวนสิทธิ เนื่องจากคณะกรรมการพิจารณาแล้วคุณสมบัติไม่เข้าหลักเกณฑ์โฆษกสำนักงานประกันสังคม กล่าวถึงข้อกังวลสำหรับกลุ่มที่ได้รับสิทธิ สถานะเขียว แต่ยังไม่ได้รับเงิน เนื่องจากทำการโอนแล้ว แต่ไม่สามารถโอนเงินเข้าบัญชีได้สำเร็จ เนื่องจากสาเหตุส่วนใหญ่คือ ไม่ผูกพร้อมเพย์กับเลขบัตรประชาชน โดยมาตรา 33 ที่ยังไม่สามารถโอนเงินเข้าได้มีจำนวน 64,000 คน มาตรา 39 จำนวน 85,000 คน และมาตรา 40 จำนวน 238,000 คน ซึ่งวานนี้ (2 พ.ย.) ได้โอนเงินในกลุ่มมาตรา 39 แต่สามารถโอนสำเร็จได้เพียง 3,300 คน อีกกว่า 80,000 คนโอนไม่สำเร็จ ส่วนมาตรา 40 วานนี้โอนได้สำเร็จเพียง 9,700 บาท ขอให้ผู้ประกันตนกลุ่มสถานะเขียว คือได้รับสิทธิแล้ว แต่ยังไม่ได้รับเงิน เบื้องต้นให้ตรวจสอบบัญชีพร้อมเพย์มีการผูกกับบัตรประชาชนหรือไม่ ชื่อบัญชีที่ผูกพร้อมเพย์ ตรงกับชื่อตามบัตรประชาชนหรือไม่ บัญชีมีการเคลื่อนไหวหรือไม่ และชื่อ-สกุล ตรงกับที่ขึ้นทะเบียนประกันสังคมหรือไม่ หากปรับปรุงแก้ไขข้อมูลแล้ว สำนักงานประกันสังคมจะทยอยโอนเงินเยียวยาให้แก่ผู้ประกันตนทุกสัปดาห์อย่างต่อเนื่องไปจนถึง 31 ธันวาคม 2564 ผู้ประกันตนที่ขึ้นสถานะสีเขียว แต่ยังไม่ได้รับเงิน สามารถแจ้งข้อมูลชื่อ-สกุล และเลขบัตรประชาชน ผ่านทางอินบ๊อก หรือช่องส่งข้อความ ของเพจเฟซบุ๊กชื่อ "สำนักงานประกันสังคม กระทรวงแรงงาน" เพื่อให้เจ้าหน้าที่ตรวจสอบสาเหตุเบื้องต้นให้ แต่ย้ำว่าให้ส่งข้อมูลทางช่องอินบ๊อกของเพจเท่านั้น ห้ามพิมพ์หน้าเพจโดยเด็ดขาด